**Csongrád Város Polgármesterétől M**

Száma: Fjl/378-7/2022.

Témafelelős: Forgó M.

**ELŐTERJESZTÉS**

**Csongrád Városi Önkormányzat Városgazdasági, Ügyrendi és Összeférhetetlenségi**

**Bizottsága 2022. november 21-i ülésére**

Tárgy: A Csongrád, Fő utca 20/A sz. alatti ingatlan mögötti önkormányzati tulajdonú út értékesítése

Tisztelt Bizottság!

Csongrád Városi Önkormányzat tulajdonát képezi a csongrádi 499/5 hrsz-ú, 232 m2 területű, kivett saját használatú út 103/232-ed tulajdoni hányada, az ingatlan fennmaradó 129/232-ed eszmei hányada a Magyar Állam tulajdonában áll. Az út természetben a 6640 Csongrád, Fő utca 20/A szám alatti SPAR áruház és a mögötte lévő, az áruházhoz tartózó raktárépület, göngyölegtároló között helyezkedik el.

A Star Coffee Kft., mint az áruház és a raktárépület tulajdonosa, kezdeményezte önkormányzatunknál a két ingatlanuk között lévő út megvásárlását, tekintettel arra, hogy az üzlet áru és alapanyag ellátása érdekében az út használata nélkülözhetetlen. A rendeltetésszerű használathoz szükséges, rossz műszaki állapotú út felújítási munkáinak elvégzését – az önkormányzat hozzájáruló nyilatkozata alapján – a Kft. elkezdte, és befejezte. Az út viacolor burkolatot kapott a csapadékelvezető rendszer teljes cseréjével együtt.

A csongrádi 499/5 hrsz-ú út tulajdonjogának rendezése érdekében önkormányzatunk jelezte vételi szándékát a Maradvánvvagyon-hasznosító Zrt., mint tulajdonosi jogokat gyakorló szerv felé a Magyar Állam, mint tulajdonostárs 129/232-ed ingatlanhányada vonatkozásában. Az MVH Zrt. a tulajdoni hányad jelenlegi forgalmi értékét bruttó 845.172 Ft-ban határozta meg.

A fent leírtak alapján javasolom a Magyar Állam tulajdonában álló ingatlanrész megvásárlását az MVH Zrt. által megállapított vételáron, majd az ingatlan tulajdonjogának földhivatali átjegyzése teljesülésével az ingatlan értékesítésre történő kijelölését, és – a bizottság pályázat és árverés alóli mentesítésének megadásával – az ingatlan tovább értékesítését ugyancsak bruttó 845.172 Ft vételáron a Star Coffee Kft. részére.

Kérem az előterjesztés megtárgyalására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat képviselő testülete megtárgyalta „A Csongrád, Fő utca 20/A sz. alatti ingatlan mögötti önkormányzati tulajdonú út értékesítése” tárgyú előterjesztést, és az alábbi határozatot hozza:

1. A Bizottság támogatja a csongrádi 499/5 hrsz-ú, 232 m2 területű, kivett saját használatú út Magyar Állam tulajdonában álló 129/232-ed tulajdoni hányadának megvásárlását a Maradvánvvagyon-hasznosító Zrt-től, bruttó 845.172 Ft vételáron.
2. A bizottság – az önkormányzat tulajdonjogának földhivatali bejegyzése feltételével – az ingatlant kijelöli értékesítésre, és a pályázat és árverés alóli mentesítés megadásával az ingatlan további értékesítéséről dönt a Star Coffee Kft. részére, bruttó 845.172 Ft vételáron.
3. A képviselő testület felhatalmazza a polgármestert az 1. és 2. pont szerinti adásvételi szerződések aláírására.

Felelős: Bedő Tamás polgármester

Határidő: szöveg szerint

Csongrád, 2022. november 16.

Bedő Tamás

polgármester